**Szám:** 1-10/2021.

6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. szeptember 30-i rendes, nyilvános ülésére**

**Tárgy:** A nem lakás céljára szolgáló helyiségek 2021. évi bérleti díjmegállapításának kiegészítése (Széchenyi u. 8. szám alatti „volt patika” helyiség bérleti díjának meghatározása)

**Tisztelt Képviselő-testület!**

Zalaszentgrót Város Önkormányzatának Képviselő-testülete a vonatkozó jogszabályoknak megfelelően minden év végén határozatban rendelkezik a nem lakás céljára szolgáló helyiségek következő évre vonatkozó bérleti díjairól.

A 2021. évre vonatkozó díjtételeket a 130/2020. (XI. 26.) számú határozat tartalmazza, melyet az alábbi ok miatt kiegészíteni szükséges:

Zalaszentgrót Város Önkormányzata a Zalaszentgrót 851 hrsz-ú, természetben 8790 Zalaszentgrót, Széchenyi u. 8. szám alatti ingatlant, mely korábban a Tímár és Társa Patika Bt. tulajdonában állt, majd felszámolás alá vonták, 2014. január hóban végrehajtási eljárás során megvásárolta.

Az ingatlan emeleti részét, (hasznos alapterület: 93 m2) mely eredendően lakrészként lett kialakítva, a korábbi tulajdonosok Bérlőként használják, a velük megkötött határozatlan idejű lakásbérleti szerződés alapján.

A földszinti épületrész (alapterület: összesen: 95,3 m2, a közös használatú helyiségek nélkül: 68,7 m2) hasznosítása mindez idáig nem valósult meg, annak ellenére, hogy 2015-ben nyilvános pályázati felhívást tett közzé Önkormányzatunk bérlet útján történő hasznosítás céljával, sajnos az akkori pályázati eljárás eredménytelenül zárult.

Több ízben felmerült az ötlet, hogy az eredetileg officinát és kiszolgáló helyiségeket magában foglaló épületrész fecskeház pályázat keretében átalakításra kerüljön, és további lakrészt, lakrészeket alakítsunk ki belőle, azonban e törekvés a szükséges forrás hiányában nem realizálódhatott.

Az elmúlt időszakban több megkeresés érkezett eladó/kiadó üzlethelyiség kapcsán, többen megtekintették a kérdéses ingatlanrészt, azonban a „patika” jelleg, a leromlott állapot, és az emeleti lakrész bérlőjével közös használatú helyiségek, valamint közös fűtésrendszer rendre eltántorította az érdeklődőket bérleti szándékuktól.

Mindezek ellenére úgy gondolom, hogy szükséges meghatározni havi bérleti díjösszeget, és rögzíteni a nem lakás céljára szolgáló helyiségek listájában az alsó földszinti ingatlanrészt is.

Tekintettel a fentebb leírtakra a hasonló adottságokkal bíró üzlethelyiségek piaci áránál kedvezőbb 40.000.-Ft+ÁFA/hó bérleti díjtétel alkalmazását javaslom.

A Gazdasági és Városfejlesztési Bizottság az előterjesztést a 2021. szeptember 23-i ülésén megtárgyalta, a 17/2021. (IX. 23.) számú határozatával javasolja Zalaszentgrót Város Önkormányzat Képviselő-testületének a határozati javaslat elfogadását.

**Határozati javaslat:**

Zalaszentgrót Város Önkormányzata Képviselő-testülete egyetértve az előterjesztésben foglaltakkal, a 130/2020. (XI. 26.) számú képviselő-testületi határozat kiegészítésével a Széchenyi u. 8. alatti (volt patika) helyiség bérleti díját az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| ***cím*** | ***nagyság***  ***m2*** | ***funkció*** | ***nettó ár***  ***Ft/hó*** | ***ÁFA*** | ***bruttó ár***  ***Ft/hó*** |
| Széchenyi u. 8.  (volt patika) | 68,7 | iroda/üzlet | 40 000 | 10 800 | 50 800 |

A polgármester felkéri a jegyzőt a határozatban foglaltak alkalmazására.

**Határidő:** folyamatos

**Felelős:** Baracskai József polgármester

Dr. Simon Beáta jegyző

**Zalaszentgrót**, 2021. szeptember 27.

**Baracskai József**

polgármester

Az indokolás a törvényességi előírásoknak megfelel.

**Dr. Simon Beáta**

jegyző