Szám: 1-10/2021.

9. sz. napirendi pont

**ELŐTERJESZTÉS**

***Zalaszentgrót Város Önkormányzata Képviselő-testületének***

***2021. szeptember 30-i rendes, nyilvános ülésére***

**Tárgy:** Tájékoztatás a KEHOP-2.2.2. azonosító számú, Zalaszentgrót központú agglomeráció szennyvízelvezetése és tisztítása projektről

**Tisztelt Képviselő-testület!**

A Környezeti és Energiahatékonysági Operatív Program végrehajtásával kapcsolatos egyes feladatokról, valamint a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat módosításáról szóló 1273/2019. (V. 14.) Korm. határozata nevesíti a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projektet támogatandó beruházásként 1,84 mrd Ft tervezett összköltséggel. A beruházás keretében az érintett 2000 lakosegyenérték terhelést meghaladó kibocsátású szennyvízelvezetési agglomeráció megfelelő szennyvízkezelésének feltételei teljesülnek annak érdekében, hogy a szennyvízközművel való lefedettség megközelítse a közműves ivóvízzel ellátott fogyasztók csaknem 100 %-át. A beruházás keretében fejlesztik Zalaszentgrót város szennyvíztisztító telepét és bővítik szennyvízelvezető rendszerét.

Zalaszentgrót Város Önkormányzat Képviselő-testülete a 99/2019. (VII. 25.) számú határozatával úgy döntött, hogy a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében az NFP Nemzeti Fejlesztési Programiroda Nonprofit Kft-vel (1139 Budapest, Pap Károly utca 4-6. képviseli Dr. Módos István ügyvezető igazgató) (a továbbiakban: Társaság) konzorciumi megállapodás kerüljön aláírásra, valamint hogy a Társaság lefolytatassa az önkormányzat felhatalmazása alapján a projekt megvalósításához szükséges árubeszerzés és építési beruházás keret-megállapodásos közbeszerzési eljárásokat, a nyertes ajánlattevők kiválasztását követően az önkormányzat nevében és annak javára aláírja a keret-megállapodásos eljárások első szakaszát lezáró kivitelezési/vállalkozási keret-megállapodásokat. A megkötött konzorciumi megállapodás az 1. számú mellékletben található.

A Támogatási Szerződés 2019. december 2-án került aláírásra, mely jelen előterjesztésben 2. számú mellékletként szerepel.

A Társaság 2021. március 29-én elektronikus úton tájékoztatta önkormányzatunkat a projekt 2021. március 26-ai állapotáról az alábbiaknak megfelelően:

**KEHOP-2.2.2-15-2019-00147 Zalaszentgrót központú agglomeráció szennyvízelvezetése és –tisztítása:**

A projektet Zalaszentgrót Város Önkormányzata, és az NFP Nemzeti Fejlesztési Programiroda Nonprofit Korlátolt Felelősségű Társaság konzorciuma valósítja meg.

**I. Projekt alapadatai:**

A Támogatási Szerződés hatályba lépése: 2019.12.02.

A projekt megvalósításának kezdete: 2019.08.14.

A projekt fizikai befejezésének határideje: **2023.03.31.** *(a későbbiekben módosításra kerül)*

Támogatás összege: **1.647.356.126,- Ft**

Összköltség: **1.830.395.696,- Ft**

Projekt egyes költségsora a hatályos TSZ szerint:

|  |  |  |
| --- | --- | --- |
| **Költségsor** | **Támogatást igénylő** | **Nettó összeg** |
| ***Tervezés, előkészítés*** | NFP Nonprofit Kft. | 109.823.742,- Ft |
| ***Műszaki ellenőr*** | NFP Nonprofit Kft. | 49.603.723,- Ft |
| ***Projektmenedzsment költség*** | NFP Nonprofit Kft. | 20.317.392,- Ft |
| ***Rezsi költség*** | NFP Nonprofit Kft. | 12.446.691,- Ft |
| ***PR, tájékoztatás*** | Zalaszentgrót Város Önkormányzata | 9.151.978,- Ft |
| ***Építés*** | Zalaszentgrót Város Önkormányzata | 1.592.444.257,- Ft |
| ***Ingatlan*** | Zalaszentgrót Város Önkormányzata | 36.607.913,- Ft |

**II. Közbeszerzések, beszerzések és megkötött szerződések összefoglalása:**

|  |  |  |  |
| --- | --- | --- | --- |
| **Tervezési szerződés** | **Műszaki ellenőr szerződés** | **PR, tájékoztatás szerződés** | **Építési szerződés** |
| ***Közbeszerzési / beszerzési eljárás státusza*** | lezárult | az eljárás előkészítés alatt | az eljárás előkészítés alatt | az eljárás megindítva |
| ***Szerződés aláírásának dátuma*** | 2020.05.20 | - | - | - |
| ***Szerződés hatálybalépés dátuma*** | 2020.05.27 | - | - | - |
| ***Szerződéses összeg (Ft)*** | 14.370.000,- | - | - | - |

**Tervezés:**

A projekt komplex előkészítési feladatainak ellátására vonatkozó vállalkozási szerződés 2020.05.20-én került aláírásra a Társaság és a Sallution Tanácsadó Kft. között. A szerződés 2020.05.27-én lépett hatályba. A tervező vállalkozó feladatai magában foglalják a projekt indító egyeztetésének megtartását, a Megvalósítási Tanulmány és költség haszon elemzés (CBA) elkészítését, az engedélyezési eljárások lefolytatását, valamint az építés-kivitelezés közbeszerzési eljárás dokumentáció műszaki tartalmú munkarészeinek (3., 4., 5. kötet) kidolgozását.

**Tervezett műszaki tartalom:**

A projekt célja a zalaszentgróti szennyvíztisztító telep intenzifikálása – telephelyfejlesztés (TF), valamint Tekenye és Türje zalaszentgróti szennyvízelvezetési agglomerációhoz való csatlakoztatása – ennek keretében csatornahálózat (CS) és szállítóvezeték (SZ) kiépítése.

**A projekt indikátorai**

|  |  |  |
| --- | --- | --- |
| **Monitoring mutató** | **Mértékegység** | **Célérték a projekt fizikai befejezésekor** |
| Javított szennyvízkezelésben részesülő további lakosság | fő | 6.263 |
| A fejlesztés eredményeként létrejött tisztítási kapacitás | LE | 9.279 |

**Kivitelezés:**

A kivitelező kiválasztására irányuló közbeszerzési eljárás megindításra került a „Vállalkozási szerződés keretében a KEHOP-2.2.2-15-2019-00147 azonosítószámú „Zalaszentgrót központú agglomeráció szennyvízelvezetése és -tisztítása” című projekt tervezési és kivitelezési feladatainak teljes körű ellátása a FIDIC Sárga Könyv feltételei szerint” címmel.

A kivitelező kiválasztására 2020. év október 26-án indult közbeszerzési eljárás. Nyertes ajánlattevő: **Szabadics Zrt.** A vállalkozási szerződés a szerződéskötési moratórium lejártát – 2021.04.12. – követően köthető meg. A nyertes Ajánlattevő ajánlati ára **4.748.000.000,- Ft + ÁFA**, ami jelentősen meghaladja a támogatási összeget, ezért a szerződés hatályba lépéséhez keretösszeg emelés szükséges, melynek rendezését a rendelkezésre álló információk alapján a konzorciumvezető (NFP Nemzeti Fejlesztési Programiroda Nonprofit Kft.) elindította az Irányító Hatóság felé.

További feladatként jelentkezik a Támogatási Szerződés módosítása, melynél Tekenye és Türje települések nevesítése szükséges a projektben. A kivitelezés teljesítési határideje 900 nap, mely a szerződés hatályba lépésétől számítódik. A vállalt garancia ideje üzembe helyezést követően 36 hónap. A FIDIC sárga könyv szerinti kivitelezői teljesítésbe az alábbi feladatok tartoznak:

- engedélyes és kiviteli tervek elkészítése

- engedélyek beszerzése

- kivitelezés

- 6 hónapos próbaüzem lefolytatása

- megépült rendszer üzembe helyezése.

A kivitelezés főbb indikatív (tájékoztató jellegű) mennyiségei az alábbiak, amelyek figyelembe vétele szükséges az engedélyes és kiviteli tervek elkészítése során is:

**Zalaszentgrót agglomerációs szennyvíztisztító telep fejlesztése:**

A projekt keretében korszerűsítésre kerül a Zalaszentgróti szennyvíztisztító telep, valamint Zalaszentgrót Zalakoppány településrésze, ellátatlan utcái, Tekenye és Türje települések Zalaszentgrót agglomerációhoz való csatlakozása valósul meg.

A tervezett szennyvíztisztító telep tervezett biológiai terhelési értéke 11.040 LE. A biológiai szennyvíztisztítási technológia tervezett hidraulikai kapacitása 1.400 m3/d.

A projekt során a következő létesítményekben történik fejlesztés, illetve épülnek új létesítmények az indikatív terv alapján:

— Meglévő fogadó akna, funkció: gravitációs szennyvíz fogadás kőfogás

— Tervezett átemelő akna

— Tervezett előmechanika (gépi szűrő és homokfogó, kéziráccsal) osztóművel

— Tervezett tömbösített műtárgy (párhuzamos biológiai tisztító, osztómű, gépházak), a tömbösített műtárgy gépház-gépszín: mechanikai szűrés, vas-só tároló-adagoló rendszer, fúvógépház, villamos helyiség, rács-homokszemét konténer tároló

— Tervezett Dorr utóülepítő

— Meglévő Dorr utóülepítő

— Tervezett iszapakna

— Tervezett mikro-dobszűrő (lebegőanyag) szűrő

— Meglévő fertőtlenítő műtárgy tervezett hypo tároló adagoló gépszínnel

— Tervezett tisztított szennyvíz mérő

— Tervezett pálcás iszapsűrítő

— Tervezett iszapvíztelenítő gépház 2 db 9 m3-es konténer tárolással

— Meglévő sűrített iszaptároló

— Tervezett szippantott szennyvíz (NKÖHSZ) fogadó állomás

— Kiegyenlítő medence, a meglévő kombinált III. műtárgyból

— Tervezett kezelőépület parkolókkal

— Tervezett raktár és műhely

— Tervezett transzformátor állomás

— Tervezett központi irányítástechnikai rendszer, távfelügyeleti rendszerrel

— Tervezett kerítés 6 m-es kapuval, térfigyelő rendszerrel

— Tervezett véderdő

Elbontandó, felhagyásra kerülő létesítmények:

— 2 db Dortmundi ülepítő

— Kombinált I. műtárgy és homokfogó berendezés

— Kombinált II. műtárgy, fúvógépház

— Iszapsűrítő és vegyszeradagoló gépház

— Ponyvás tároló

— Kezelőépület

— Iszapakna

A szennyvíztisztító telep jelenlegi és fejlesztést követő befogadója a Nádas patak, mely a Balaton vízgyűjtője.

Bekötésre kerülő ingatlanok száma összesen: 594 db

a) gravitációs szennyvíz gerinccsatorna DN200 KG-PVC 10.619 fm

b) bekötővezeték - DN160 műanyag (KG-PVC SN8) 4.240 fm

c) gravitációs bekötés 566 db

d) nyomás alatti bekötővezeték, minden járulékos munkával 28 db

e) nyomott szennyvízvezeték DN90- DN160 műanyag (KPE PN 10, SDR 17) 15.700 fm

— ebből DN90: 636 m; DN110: 10.389 m; DN140: 2.650 m; DN160: 2.025 m

f) Tervezett átemelők: 6 db új átemelő, ill. 1 db meglévő átemelő gépészeti rekonstrukciója

Összesen: 7 db átemelő

A szaghatás kiküszöbölésére aktív BIOFILTER építendő az átemelők mellé.

**Műszaki ellenőr:**

A műszaki ellenőr kiválasztására irányuló eljárás jelenleg folyamatban van.

A FIDIC Sárga Könyv (2011.) 3.1 előírásainak megfelelően a „Megrendelőnek ki kell jelölnie a Mérnököt, aki a feladatait a Szerződés szerint köteles elvégezni.” A KEHOP-2.2.2-15 azonosítószámú Pályázati Felhívás, valamint a 339/2014. (XII. 19.) Korm. rendelet értelmében a FIDIC Mérnök feladatokat, az építési vállalkozási szerződés hatálybalépése után, az NFP Nonprofit Kft. saját munkavállalója fogja ellátni.

**PR és nyilvánosság:**

A projekt PR és tájékoztatási feladatainak ellátására vonatkozó beszerzési eljárást a Nemzeti Kommunikációs Hivatal (NKOH) folytatja le.

A tájékoztatás során használt kommunikációs eszközök a következők:

• Kommunikációs (cselekvési) terv készítése

• Nyomtatott szórólapok készítése és lakossági terjesztése

• Projekt-aloldal létrehozása és folyamatos működtetése, frissítése

• Sajtóközlemény kiküldése a projekt indításáról és sajtómegjelenések összegyűjtése

• Sajtónyilvános nyitórendezvény szervezése

• Sajtónyilvános közbenső rendezvény szervezése

• "B" típusú tábla

• Médiamegjelenés vásárlása a projekthez kapcsolódóan

• Kommunikációs célra alkalmas fotódokumentáció készítése

• Sajtónyilvános ünnepélyes projektátadó rendezvény szervezése

• Sajtóközlemény kiküldése a projekt zárásáról és sajtómegjelenések összegyűjtése

• Eredménykommunikációs információs anyagok, kiadványok készítése

• TÉRKÉPTÉR feltöltése a projekthez kapcsolódó tartalommal

• "D" típusú tábla

A PR tevékenységek megkezdése a kivitelezésre vonatkozó vállalkozási szerződés megkötésekor lesz esedékes. A tájékoztatás során használt kommunikációs elemek ütemezésének és tartalmi kérdések tisztázása érdekében, az Önkormányzat, a kivitelező Vállalkozó és a PR Megbízott között a megvalósítás során folyamatos együttműködés és kommunikáció javasolt.

Nyertes Ajánlattevő feladatát képezi a közbeszerzési dokumentumok részét képező műszaki tartalomhoz a vízjogi engedélyek és kiviteli tervek elkészítése a 191/2009. (IX.15.) Kormányrendeletnek megfelelő tartalommal. A nyertes Ajánlattevő teljes körű felelősséggel tartozik az általa készített dokumentumokban és tervekben foglaltak helyességéért és a vonatkozó szabványokban, jogszabályokban és egyéb előírásokban foglaltak betartásáért.

A Konzorciumvezető 2021. április 1-én elektronikus úton adategyeztetés céljából megküldte Önkormányzatunk részére a KEHOP-2.2.2-15-2019-00147 azonosítószámú „Zalaszentgrót központú agglomeráció szennyvízelvezetése és -tisztítása” című projekt tervezési és kivitelezési feladatainak teljes körű ellátása a FIDIC Sárga Könyv feltételei szerint (BV1.) kötendő vállalkozási szerződés tervezetét. A tervezettel kapcsolatban elsősorban pénzügyi, finanszírozási, illetve anyagi felelősségvállalási vonatkozásban az alábbi kérdések merültek fel, melyek tisztázása a beruházás megkezdése előtt elengedhetetlenül szükséges:

– A közbeszerzési összesítő alapján a projekt több települést is érint, a beruházás értéke a gesztor önkormányzat (Zalaszentgrót) könyveiben fog megjelenni?

– Amennyiben Zalaszentgróton jelenik meg a beruházás, hogyan kerül át Tekenye és Türje önkormányzatok könyveibe?

– Az operatív lebonyolítás – számlák kiegyenlítése, beruházás nyilvántartása, aktiválása, ÁFA bevallás elkészítése – kinek lesz a feladata?

– Az ÁFA bevallásnál kérdésként merül fel, hogy a csatlakozó településekre vonatkozó ÁFA visszaigénylése hogyan történik?

– Igaz ugyan, hogy Zalaszentgrót az ÁFA-nak alanya, de egy módosított konzorciumi megállapodás elegendő lesz ehhez?

– A beruházás nagyságrendjét és a finanszírozás módját (utófinanszírozás) tekintve kell-e nyitni elkülönített számlát a Magyar Államkincstárnál?

A felmerült kérdésektől függetlenül a vállalkozási szerződés aláírása Zalaszentgrót Város alapvető érdeke, hiszen a több milliárd forintos beruházást jelentő projekt megvalósulásához ez elengedhetetlenül szükséges.

Zalaszentgrót Város Önkormányzata Képviselő-testületének feladat- és hatáskörében eljárva a Polgármester az 56/2021. (IV. 29.) számú határozatban – a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel – egyetértett azzal, hogy a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében a NFP Nemzeti Fejlesztési Programiroda Nonprofit Kft. (1139 Budapest, Papa Károly utca 4-6. képviseli Dr. Módos István ügyvezető igazgató), mint Konzorciumvezető által megküldött, KEHOP-2.2.2-15-2019-00147 azonosítószámú „Zalaszentgrót központú agglomeráció szennyvízelvezetése és - tisztítása” című projekt tervezési és kivitelezési feladatainak teljes körű ellátása a FIDIC Sárga Könyv feltételei szerint(BV1.) kötendő Vállalkozási Szerződés adategyeztetést követően a lefolytatott közbeszerzési eljárás nyertesével megkötésre kerüljön.

A Vállalkozási Szerződés aláírását további egyeztetésekhez, illetve alapvetően két feltétel teljesüléséhez kötötte önkormányzatunk. Egyrészt a nyertes Ajánlattevő ajánlati ára **4.748.000.000,- Ft + ÁFA** jelentősen meghaladta a támogatási összeget, ezért a szerződés hatályba lépéséhez keretösszeg emelésre volt szükség. Másrészt a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozatban (továbbiakban: ÉFK) csak Zalaszentgrót Város Önkormányzata volt a projektben nevesítve, ezért szükség volt a soron következő ÉFK módosítás keretében a KEHOP-2.2.2-15-2019-00147 azonosítószámú projektben Tekenye Község Önkormányzata és Türje Község Önkormányzata vonatkozásában is ezt megtenni. Amíg ezen módosítások nem realizálódtak, önkormányzatunk nem látott lehetőséget a szerződés aláírására.

A Konzorciumvezető NFP Nemzeti Fejlesztési Programiroda Nonprofit Korlátolt Felelősségű Társaság az egyeztetéseket követően a KEHOP Irányító Hatósághoz benyújtotta a keretösszeg emelésre, valamint Tekenye és Türje projektben való nevesítésére irányuló kérelmet. Ennek folyományaként a Magyar Közlöny 2021. évi 152. számában megjelent, a Környezeti és Energiahatékonysági Operatív Program éves fejlesztési keretének megállapításáról szóló 1084/2016. (II. 29.) Korm. határozat módosításáról rendelkező **1588/2021. (VIII. 11.) Kormányhatározat, amely beemelte a támogatást igénylők közé Tekenye Község Önkormányzatát és Türje Község Önkormányzatát**, valamint **a projekt indikatív támogatási keretét megemelte** 1,65 milliárd Ft-ról **4,47 milliárd Ft-ra**, **Magyarország központi költségvetéséből megtéríthető indikatív önerőt** 0,19 milliárd Ft-ról **0,50 milliárd Ft-ra**.

A projektdokumentáció elfogadásra került, azonban a projekt kizárólag a többlettámogatási igény, valamint Tekenye és Türje települések Támogatási Szerződés módosításában, valamint a kivitelezési szerződés módosításban történő átvezetését követően fordulhat át megvalósítási szakaszba.

A fentiekben részletezett módosítások elfogadása következtében változtak a projekt céldátumai és indikátorai is az alábbiak szerint:

* A projekt fizikai befejezésének határideje: 2023.03.31-ről **2023.12.17-re,**
* A záró elszámolás benyújtásának határideje: 2023.04.30-ról **2024.01.16-ra,**
* A fejlesztés eredményeként létrejött tisztítási kapacitás cél dátuma: 2022.12.31-ről **2023.12.17-re**, a cél változás: 9.279 LE-ről (LE: lakos egyenérték) **11.040 LE-re,**
* A javított szennyvíz-kezelésben részesülő további lakosság cél dátuma: 2022.12.31-ről **2023.12.17-re**, a cél változás: 6.263 főről **10.288 főre** módosult.

A közbeszerzések, beszerzések és megkötött szerződések összefoglalása az NFP Nemzeti Fejlesztési Programiroda Nonprofit Kft. 2021. szeptember 10-én küldött tájékoztatása szerint:

|  |  |  |  |
| --- | --- | --- | --- |
| **Tervezési szerződés** | **Műszaki ellenőr szerződés** | **PR, tájékoztatás szerződés** | **Építési szerződés** |
| ***Közbeszerzési / beszerzési eljárás státusza*** | lezárult | **szerződéskötési-, teljesítési szakasz** | **az eljárás előkészítés alatt** | **szerződéskötési-, teljesítési szakasz** |
| ***Szerződés aláírásának dátuma*** | 2020.05.20 | 2021.05.11 | - | - |
| ***Szerződés hatálybalépés dátuma*** | 2020.05.27 | 2021.05.12 | - | - |
| ***Szerződéses összeg (Ft)*** | 14.370.000,- | - | - | 4.748.000.000,- |

Tekenye és Türje Önkormányzatának projektben való nevesítésével további feladatok elvégzése vált szükségessé:

* A Támogatási Szerződést módosítani szükséges egyrészt a két település nevesítése, másrészt a megemelt keretösszeg vonatkozásában. A Konzorciumvezető tájékoztatása alapján a módosítási igény benyújtásra került, az elbírálás folyamatban van.
* A Vállalkozási Szerződés még nem került aláírásra Zalaszentgrót Város Önkormányzata részéről, sőt a szerződés Tekenye és Türje települések kiegészítésével történő módosításának folyamatba épített vizsgálata jelenleg folyamatban van. Konzorciumvezetőtől kapott tájékoztatás szerint a kivitelezési szerződés a támogatási szerződés módosításának hatályba lépését követően léptethető hatályba.
* A 2019. november 21-én megkötött Konzorciumi Szerződés két település önkormányzatának bevonására vonatkozó módosítása. A Konzorciumvezető véleményezésre megküldte az egységes szerkezetbe foglalt Konzorciumi Együttműködési Megállapodás 1. számú módosítását, melyet az előterjesztés 3. sz. melléklete tartalmaz.
* A módosított kormányrendelet és a Konzorciumvezető által megküldött megállapodás tervezet vizsgálata során felmerült az alábbi tisztázandó kérdés: A konzorciumi megállapodás tervezet 1-3. számú melléklete szerint az elszámolható összköltség és a támogatás összege között a négy konzorciumi partner vonatkozásában összesen 737.593.838,- Ft különbség jelentkezik, ami a 3. sz. táblázat szerinti megbontással a konzorciumi partnerek által fizetendő önerő. Erre volt korábban egy állásfoglalás, hogy ezt az önerőt a Magyar Állam a központi költségvetésből finanszírozza, így lesz az önkormányzatok számára 100%-os intenzitású a projekt támogatottsága. Ezzel szemben az 1084/2016 sz. kormányrendeletben 0,5 Mrd Ft, azaz 500 Millió Ft szerepel Magyarország központi költségvetéséből megtéríthető indikatív önerőként. A két összeg közötti jelentős különbség (237,6 M Ft) finanszírozására vonatkozóan állásfoglalást kértünk a Konzorciumvezetőtől, melyre 2021. szeptember 22-én, a bizottsági anyag kiküldését követően az alábbi válasz érkezett:

„Az önerő támogatás igénybevételének jogszabályi alapjait a Gazdaság-újraindítási Alap uniós fejlesztései fejezetbe tartozó fejezeti és központi kezelésű előirányzatok felhasználásának rendjéről szóló 481/2021. (VIII. 13.) Korm. rendelet 30-32 §-aiban foglalt rendelkezések adják, különös tekintettel a 31. § (3) bekezdésére:

*„(3) A 272/2014. (XI. 5.) Korm. rendelet 3. § (1) bekezdés 3a. pontja szerinti derogációs kötelezettséggel érintett szennyvízelvezetési és -tisztítási, szennyvízkezelési, ivóvízminőség-javító és hulladékgazdálkodási tárgyú kiemelt projektek végrehajtásához kapcsolódóan a 30. § szerinti önerő a közszféra szervezet kedvezményezett részére megtérítendő.”*

Ezen jogszabályi hivatkozás a konzorciumi együttműködési megállapodás 1. számú módosításában is rögzítésre került.”

Fentiekről a Gazdasági és Városfejlesztési Bizottság ülésén a jelenlévők tájékoztatása megtörtént, valamint jelen előterjesztéshez a válaszban említett hivatkozással kiegészített módosított konzorciumi megállapodás tervezet került 3. sz. mellékletként becsatolásra.

A Konzorciumvezető 2021. szeptember 22-én érkezett levelében elküldte Önkormányzatunknak a Vállalkozási Szerződés tervezetet, amelyet az előterjesztés 4. sz. melléklete tartalmaz.

A projekt megvalósításában való továbblépéshez a fent részletezett intézkedések megvalósulása szükséges, ezért a módosított Konzorciumi Együttműködési Megállapodás valamint a Vállalkozási Szerződés aláírását fontosnak és indokoltnak tartom.

A Gazdasági és Városfejlesztési Bizottság az előterjesztést a 2021. szeptember 23-i ülésén megtárgyalta és a 20/2021. (IX. 23.) számú határozatával javasolja Zalaszentgrót Város Önkormányzat Képviselő-testületének a vállalkozási szerződés aláírásának jóváhagyásáról szóló határozati javaslat elfogadását, valamint a 21/2021 (IX.23) számú határozatával javasolja Zalaszentgrót Város Önkormányzat Képviselő-testületének a konzorciumi megállapodás módosítás aláírásáról szóló határozati javaslat elfogadását.

**Határozati javaslat**

**I.** Zalaszentgrót Város Önkormányzata Képviselő-testülete – Baracskai József polgármesternek a Kormány 27/2021. (I. 29.) Korm. rendeletének 1. §-a alapján kihirdetett veszélyhelyzetre tekintettel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazás alapján, Zalaszentgrót Város Önkormányzatának Képviselő-testülete tagjainak írásbeli véleményére figyelemmel meghozott 56/2021. (IV. 29.) számú határozatát megerősítve – úgy dönt, hogy a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében a NFP Nemzeti Fejlesztési Programiroda Nonprofit Kft. (1139 Budapest, Papa Károly utca 4-6. képviseli Dr. Módos István ügyvezető igazgató), mint Konzorcium vezető által megküldött, KEHOP-2.2.2-15-2019-00147 azonosítószámú „Zalaszentgrót központú agglomeráció szennyvízelvezetése és -tisztítása” című projekt tervezési és kivitelezési feladatainak teljes körű ellátása a FIDIC Sárga Könyv feltételei szerint (BV1.) kötendő Vállalkozási Szerződés adategyeztetést követően a lefolytatott közbeszerzési eljárás nyertesével megkötésre kerüljön.

A Képviselő-testület felhatalmazza Baracskai József polgármestert a Vállalkozási Szerződés aláírására és a további szükséges intézkedések megtételére.

Határidő: 2021. december 31.

Felelős: Baracskai József polgármester

**II.** Zalaszentgrót Város Önkormányzatának Képviselő-testülete az előterjesztés szerinti tájékoztatót elfogadja és egyetért azzal, hogy a KEHOP-2.2.2. azonosító számú pályázat keretében Zalaszentgrót agglomeráció szennyvízelvezetése és tisztítása projekt megvalósítása érdekében az NFP Nemzeti Fejlesztési Programiroda Nonprofit Kft.-vel (1139 Budapest, Papa Károly utca 4-6. képviseli dr. Módos István ügyvezető igazgató) 2019. november 21-én megkötött konzorciumi megállapodás Tekenye Község Önkormányzata és Türje Község Önkormányzata megállapodásba történő bevonására vonatkozó módosítása aláírásra kerüljön.

A Képviselő-testület felhatalmazza Baracskai József polgármestert a konzorciumi megállapodás módosításának aláírására és a további szükséges intézkedések megtételére.

Határidő: 2021. december 31.

Felelős: Baracskai József polgármester

**Zalaszentgrót**, 2021. szeptember 27.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |