**Szám:** 1-10/2021.

10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. szeptember 30-i rendes, nyilvános ülésére**

**Tárgy:** Döntés Külterületi helyi közutak fejlesztése pályázat benyújtásáról

**Tisztelt Képviselő-testület!**

Magyarország Kormányának felhívása a vidéki térségekben elhelyezkedő települési önkormányzatok, önkormányzati társulások tulajdonában/vagyonkezelésében álló külterületi helyi közutak fejlesztésének megvalósítása érdekében.

A Kormány a Partnerségi Megállapodásban célul tűzte ki a vidéki térségek közlekedési infrastruktúrájának fejlesztését, az alapvető szolgáltatások elérhetőségének javítását, és a földrajzi mobilitás elősegítését. A cél elérését a Kormány a vidéki térségekben működő települési önkormányzatok és önkormányzati társulások együttműködésével tervezi megvalósítani a jelen felhívásban foglalt feltételek mentén.

Az együttműködés keretében a Kormány vállalja, hogy:

* a felhívás feltételeinek megfelelő projekteket a projektre megítélt 300 millió Ft vissza nem térítendő támogatásban részesíti a rendelkezésre álló forrás erejéig;
* a támogatási előleggel kapcsolatos feltételeknek megfelelő támogatott projekteknek a megítélt támogatás elszámolható költségei legfeljebb 50 %-ának megfelelő, maximum 150 millió Ft összegű támogatási előleget biztosít.

A Képviselő-testület a 107/2021. (VII.29) számú határozatával döntött a Cser-Zilai utca részben aszfaltozással, részben kövezéssel történő felújítására vonatkozó pályázat benyújtásáról. A Képviselő-testület felhatalmazta a polgármestert, hogy a pályázat benyújtásához szükséges tervek elkészítésére az árajánlatokat bekérje.

Az ajánlati eljárást a Zalaszentgrót Város Önkormányzat Képviselő-testületének 166/2015. (XII. 17.) számú határozatával jóváhagyott, a Zalaszentgrót Város Önkormányzata beszerzéseiről szóló szabályzata alapján lefolytatásra került. Az eljárás eredményesen lezajlott, a legalacsonyabb összegű ellenszolgáltatást tartalmazó ajánlatot Kiss Barnabás egyéni vállalkozó (8900 Zalaegerszeg, Mérleg tér 2. Tt. 8.) nyújtotta be nettó 750.000,- Ft (AÁM), azaz bruttó 750.000,- Ft-ért.

Zalaszentgrót Város Önkormányzata Képviselő-testülete 106/2021. (VII.29.) számú határozatával az Agrárminisztérium által kiírt Zártkerti Program keretében a települések zártkerti földrészleteinek mezőgazdasági hasznosítását segítő és az infrastrukturális háttér megteremtését célzó települési fejlesztések támogatására kiírt pályázat benyújtásához szükséges tervezési költségekre bruttó 1.000.000 Ft forrást biztosított a 2021. évi költségvetés általános tervezési költségek soráról. Tekintve, hogy a villamosenergia hálózat bővítés tervezésének költségét az E-On saját forrásból biztosítja, ezen pályázat benyújtásához szükséges bruttó 750.000 Ft tervezési költségekre ugyanezen, immár kötelezettségvállalással nem terhelt költségvetési sor biztosíthat fedezetet.

A Képviselő-testületi döntés alapján a pályázatba az 1. számú mellékletben jelölt Cser-Zilai út felújítása valósulna meg, az alábbiak szerint:

A Dél-oldal lap utcai kereszteződéstől a horhos tetejéig új aszfaltos útszakasz kialakítása, meglévő aszfaltos útszakasz felújítása vízelvezetéssel, a horhos tetejétől a 020094/1 hrsz-ú út lecsatlakozásig a Cser-Zilai út kövezése.

A pályázatban felújítandó útszakasz előzetes felmérése, tervezői bejárás és az alapján költségbecslés elkészítése jelenleg folyamatban van.

A pályázat keretében megvalósítható műszaki tartalom teljes költségvetése a tervezői árazott költségvetés alapján kalkulálható, ezt megelőzően tervezői költségbecslés alapján lehet a beruházás összköltségét figyelembe venni.

A projekt 5% önerő vállalását írja elő, aminek a pontos összegét a pályázat benyújtásakor az összes költségelem tisztázása után lehet meghatározni. Az előzetes kalkulációk alapján a beruházás cca. 34 millió forint összeggel tervezhető, melyből az önerő összege 1,7 millió forint.

A Gazdasági és Városfejlesztési Bizottság az előterjesztést a 2021. szeptember 23-i ülésén megtárgyalta a határozati javaslatot a 22/2021.(IX.23.) számú határozatával a Képviselő-testületnek elfogadásra javasolja,

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el:

**Határozati javaslat:**

Zalaszentgrót Város Önkormányzata Képviselő-testülete a Magyarország Kormánya által Külterületi helyi közutak című, VP6-7.2.1.1-21 kódú pályázat keretében „A Csáford-Alsóhegyi terület mobilitásának és gazdasági potenciáljának elősegítése” című (megvalósítási hely: Zalaszentgrót 22277, Zalaszentgrót 020095 és Zalaszentgrót 020069/12 hrsz.-ú ingatlanok) pályázat benyújtásával egyetért. A pályázat 5%-os önerejét a 2022. évi költségvetés terhére biztosítja.

Zalaszentgrót Város Önkormányzata Képviselő-testülete a pályázat benyújtásához szükséges bruttó 750.00,- Ft tervezési költséget, a 2021. évi költségvetés általános tervezési költségek sora terhére, míg a pályázat 5%-os önerejét a 2022. évi költségvetés terhére biztosítja.

A Képviselő-testület felhatalmazza a polgármestert, hogy a pályázat benyújtásához szükséges valamennyi intézkedést megtegye.

**Határidő:** 2021. december 31.

**Felelős:** Baracskai József polgármester

Zalaszentgrót, 2021. szeptember 27.

***Baracskai József***

polgármester

A határozatai javaslat a törvényességi

követelményeknek megfelel.

***Dr. Simon Beáta***

jegyző

1. **sz. melléklet**