Szám: 1-10/2021.

3. sz. napirendi pont

**ELŐTERJESZTÉS**

***Zalaszentgrót Város Önkormányzata Képviselő-testületének***

***2021. szeptember 30-i rendes, nyilvános ülésére***

**Tárgy:** Önkormányzati feladatokhoz költségvetési forrás biztosítása

**Tisztelt Képviselő-testület!**

Zalaszentgrót Város Önkormányzatának képviselő-testülete a 3/2021. (II. 16.) önkormányzati rendeletével fogadta el a város 2021. évi költségvetését. Az elmúlt időszakban felmerültek olyan önkormányzati feladatok, melyek a költségvetés tervezése során még előre nem voltak láthatóak, vagy az év során történt változások következtében többletforrást igényelnek, mindamellett az egyes költésvetési előirányzatok közötti átcsoportosítással finanszírozhatók. Ezen feladatok az alábbiak, melyek elvégzéséhez az alábbi, költségvetést érintő döntéseket szükséges meghozni:

**I. Döntés biológiai szúnyoggyérítés előkészítési feladatairól**

Zalaszentgrót Város Önkormányzata Képviselő-testülete a 81/2020. (VI.25.) számú képviselő-testületi határozatával döntött arról, hogy Zalaszentgrót város ~80km2-es közigazgatási területéből ~25 km2-es területen valósuljon meg a csípőszúnyog tenyészőhely-térképezés, mely szükséges a jövőbeni biológiai szúnyoggyérítés elvégzéséhez. A határozatban foglalt feladat megrendelése végül 2020. évben nem történt meg, így a feladathoz biztosított költségvetési forrás sem került felhasználásra. A fenti döntést előkészítő előterjesztés teljes részletességgel leírja a biológiai szúnyoggyérítés előnyeit a kémiai gyérítéssel szemben, mely jelenleg is fontossá teszi a feladat elvégzését. A 2020. évben a Pannónia Központ Kft-től kért árajánlat érvényét vesztette, ezért a hivatal műszaki osztályának munkatársai az árajánlat aktualizálását kezdeményezték. A 2021. évi, aktuális ajánlat díja 1.200.000,- Ft +ÁFA, mely 2022. szeptember 30-ig érvényes. A terepi mintavételezés és folttérképek elkészítését követően kapunk javaslatot a tenyészőhelyek biológiai gyérítésére vonatkozóan. A tényleges biológiai szúnyoggyérítés mindezek után a 2022. évben tervezhető, illetve kezdődhet el.

**II. Döntés sportcsarnok küzdőterének padozatához felszedhető védőburkolat beszerzéséről**

A Zalaszentgrót Város Önkormányzatának tulajdonát képező Városi Sportcsarnok épületében és annak környezetében az elmúlt 10 év során többnyire pályázati források igénybevételével számos fejlesztés valósult meg. Többek között 2016-ban felújításra került a küzdőtér padozata, mely a parketta burkolat teljes cseréje mellett speciális sportpadozattal is el lett látva. A sportcsarnok a rendeltetésének megfelelő sportolási lehetőségek biztosításán és sportrendezvények megtartásán kívül számos iskolai és városi rendezvénynek is helyet biztosít, így például szalagavató, ballagás, karácsonyi ünnepség, stb., melyeken nem követelhető meg az utcai lábbeli nélkülözése a rendezvény résztvevőitől. A sportcsarnok üzemeltetését végző Szentgrótért Kft. jelezte Önkormányzatunk felé, hogy a küzdőtér padozatának védelme érdekében ajánlatos volna a rendezvények előtt lefektethető védőburkolat vásárlása, mivel ezzel megelőzhető volna a speciális burkolat jelenleg még jó állapotának olyan mértékű romlása, amely csak jelentős költséggel javítható. Az üzemeltető ezért tájékozódott a megoldási lehetőségek terén, és a szóba jöhető legalkalmasabb megoldásra árajánlatot kért a Zalaegerszegi Vásár Kft-től. Az aktuális árajánlat szerint 968 m2 felületre 2.100,- Ft + ÁFA/m2 egységárral számolva a védőszőnyeg beszerzési ára nettó 2.032.800,- Ft + ÁFA, azaz bruttó 2.581.656,- Ft, mely tartalmazza a szállítás és a használat betanításának költségét is. Zalaszentgrót Város Önkormányzata 2021. évi költségvetése beruházási soron tartalmaz erre a célra 870.000,- Ft + ÁFA összeget, melyet a Pénzügyi Osztály álláspontja alapján a védőszőnyeg beszerzése céljából át kell csoportosítani a dologi kiadások költségsorra. A rendezvények között szereplő, „Generációk és idősek találkozója” elnevezésű rendezvény nem a tervezett módon és más elnevezéssel, valamint a Városi Művelődési Központ általi finanszírozással valósul meg, így az arra tervezett bruttó 1.000.000,- Ft költség szintén átcsoportosítható a fent nevezett célra a dologi kiadások költségsorra. A védőburkolat beszerzésének teljes finanszírozásához hiányzó bruttó 476.756,- Ft összeg vonatkozásában a 2021. évi költségvetés karbantartási előirányzat Önkormányzati lakások karbantartása költségsora nyújt fedezetet.

**III. Döntés Karácsonyi díszkivilágítás fel- és leszerelés költségeihez forrás biztosításáról**

Városunkban az elmúlt években beszerezésre került több új díszvilágítási eszköz, ennek köszönhetően részben lecserélésre kerülhetett számos, korábban felszerelt, elhasználódott elem, illetve új területeken is elhelyezhettünk világító elemeket. Tavaly évben az Adventi időszak kezdetét megelőzően felmérésre került a Batthyány Lajos, illetve Eötvös Károly utcán az átfeszítéses, és kandeláberre szerelt világító elemek állapota, majd szükség szerint a meghibásodott elemek javítása ~ bruttó 500.000,- Ft értékben.

Fenti munkálatok járulékos költségei következtében a 2021. évi költségvetés ilyen célra tervezett költségsora nem biztosít kellő fedezetet, a 2021-2022. évi karácsonyi díszvilágítási elemek fel,- illetve leszerelésének munkálataira.

A bekért előzetes árajánlat alapján a munkálatok bruttó 1.192.530,- Ft összeg ellenében valósíthatók meg. A fedezet a 2021. évi költségvetés általános működési tartalék keret terhére biztosítható.

**IV. Döntés illegális hulladékszigetek felszámolása költségeihez forrás biztosításáról**

A hulladékgazdálkodás területén az utóbbi hónapokban jelentős változások történtek. A hulladékról szóló 2012. évi CLXXXV. törvény (továbbiakban: Ht.) módosítása többek között az önkormányzatok számára is előír többletfeladatokat. Ezek közül egyik legfontosabb az illegális hulladéklerakók felszámolásában való közreműködés. A jogalkotó szándéka, hogy az ország területe megtisztuljon a hulladéktól, minden illegálisan elhagyott, vagy elhelyezett hulladék elszállításra, és engedéllyel rendelkező hulladékkezelő részére átadásra kerüljön.

Az Innovációs és Technológiai Minisztérium a „Tisztítsuk meg az Országot!” Projekt keretében beindította az országos HulladékRadar applikációt, melynek keretében a lakosság ingyenesen hívható telefonszámon bejelentheti az általa fellelt illegálisan elhagyott hulladékokat, azok helyének feltüntetésével. A beérkezett adatok alapján a hulladékgazdálkodási hatóságok megkezdik az illegális hulladék felszámolásával kapcsolatos feladataikat.

A Ht. 61.§ (25) bekezdése szerint, ha az illegális hulladék állami, vagy önkormányzati tulajdonú ingatlanon található, akkor az állami tulajdon esetében a kezelő, önkormányzati tulajdon esetében pedig maga az önkormányzat köteles gondoskodni az illegális hulladék felszámolásáról a területileg illetékes közszolgáltató útján.

A Ht. azt is előírja, hogy a feladat elvégzését milyen határidőre, és milyen feltételekkel kell végrehajtani, majd a hulladékgazdálkodási hatóságnak a keletkezett iratokat, a felmerült költségek kimutatását megküldeni.

Sajnos az elmúlt években nem csak városunk környékén, hanem országos szinten is jellemzővé vált az illegálisan lerakott hulladékszigetek, -hegyek megjelenése. Az okokat keresve mindenképpen meg kell említeni az utóbbi években történt kormányzati szintű átszervezést a hulladékgazdálkodás területén, melynek következtében kijelenthető, hogy a közszolgáltatásért fizetendő díj, valamint a közszolgáltatás keretében el nem szállítható hulladék elhelyezéséért fizetendő díjak nem ösztönözték az állampolgárokat a tisztességes, rendeltetési helyen történő hulladékkezelésre. A legnagyobb problémát nem a lakossági szinten keletkező kommunális hulladékok okozzák, hiszen az a szervezett kommunális hulladékgyűjtés révén megfelelő gyűjtőhelyekre kerül és ott szakszerű kezeléssel megtörténik az ártalmatlanításuk, hanem a vállalkozási szektorban ipari mennyiségben termelődő építési, elektronikus és egyéb hulladékok nem megfelelő elhelyezése. Azt is tényként kell említeni, hogy az önkormányzatokat a fent említett nem szabálykövető magatartás lényegesen erősebben érinti, mint más ingatlantulajdonosokat, hiszen a legtöbb illegális hulladék a kisforgalmú, vagy forgalom nélküli önkormányzati utak, területek mellett kerül kihelyezésre. Önkormányzatunk a jogalkotó szándékával messzemenőkig egyetért, azonban a probléma megoldásával, azon belül leginkább a hulladékkal terhelt területek megtisztításának finanszírozásával nem ért egyet, de jogszabálykövetőként tudomásul veszi annak Önkormányzatunkra történő hárítását.

Az Önkormányzat 2021. évi költségvetése konténeres hulladékszállításra költségkeretet csak a temetői hulladékok elszállítására irányoz elő, amiből a fent jelzett, a költségvetés előkészítésekor előre nem látható kötelezettség nem teljesíthető, mivel az a költségkeret is szűkösen elegendő a temetői hulladékszállítás finanszírozására. A jogszabály előírja, hogy a hatóság megkeresésétől számított 30 napon belül a területileg illetékes közszolgáltató útján az illegális hulladék felszámolását el kell végeztetnünk, illetve a felszámolásról szóló nyilatkozatot és pénzügyi elszámolást, illetve számlákat a hatóság felé be kell nyújtanunk. Tekintettel arra, hogy költségvetésünkben erre a célra nincs előirányzat biztosítva, azonban a jogszabályi kötelezettségnek meg kell felelnünk, az eddig beérkezett 3 db bejelentésben szereplő mintegy 60 m3 mennyiségű illegális hulladék elszállítására elegendő forrást bruttó 84.000 Ft/konténer (5 m3) egységárral számolva nettó 800.000, - Ft + ÁFA, azaz bruttó 1.016.000, - Ft összegben a költségvetés általános működési tartaléka terhére szükséges biztosítani.

A Gazdasági és Városfejlesztési Bizottság az előterjesztést a 2021. szeptember 23-i ülésén megtárgyalta és a 13/2021. (IX. 23.), 14/2021. (IX. 23.), 15/2021. (IX. 23.), 16/2021. (IX. 23.) számú határozataival elfogadta, és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést tárgyalja meg és az alábbi határozati javaslatot fogadja el.

**Határozati javaslat:**

**I.** Zalaszentgrót Város Önkormányzatának Képviselő-testülete a 81/2020. (VI.25.) számú képviselő-testületi határozatának módosításával egyetért azzal, hogy Zalaszentgrót város ~80km2-es közigazgatási területéből ~25 km2-es területen valósuljon meg a csípőszúnyog tenyészőhely-térképezés, mely szükséges a jövőbeni biológiai szúnyoggyérítés elvégzéséhez. Az előkészítő térképezésre maximum 1.200.000 Ft,- + ÁFA azaz Egymillió-Kettőszázezer Forint +ÁFA összegben az Önkormányzat 2021. évi költségvetésének általános működési tartaléka terhére biztosítja a fedezetet.

A Képviselő-testület felhatalmazza Baracskai József polgármestert a biológiai szúnyoggyérítési feladatok előkészítésének elvégzéséhez szükséges intézkedések megtételére.

Határidő**:** 2021. december 31.

Felelős**:** Baracskai József polgármester

**II.** Zalaszentgrót Város Önkormányzatának Képviselő-testülete a Zalaszentgrót Város Önkormányzata 1/1 arányú tulajdonában lévő Városi Sportcsarnok küzdőtér padozata állapotának megóvása érdekében a Zalaegerszegi Vásár Kft. árajánlatát elfogadva bruttó 1.104.900,- Ft e célra előirányzott összeg beruházási sorról, valamint bruttó 1.000.000,- Ft Rendezvények költségvetési előirányzat, „Generációk és idősek találkozója” költségsorról a dologi kiadások költségsorra történő átcsoportosításával, valamint a 2021. évi költségvetés Karbantartások előirányzat Önkormányzati lakások karbantartása költségsorról bruttó 476.756,- Ft összeggel összesen bruttó 2.581.656,- Ft összegű fedezet biztosításával a rendezvények előtt telepíthető védőburkolat beszerzésével egyetért.

A Képviselő-testület felhatalmazza Baracskai József polgármestert a védőburkolat beszerzésével kapcsolatos intézkedések megtételére.

Határidő**:** 2021. november 30.

Felelős**:** Baracskai József polgármester

**III.** Zalaszentgrót Város Önkormányzatának Képviselő-testülete úgy dönt, hogy 2021-2022. évi karácsonyi díszkivilágítás megvalósításához a világító elemek és díszek fel,- illetve leszerelésének munkálataira bruttó 1.192.530,- Ft összegben az Önkormányzat 2021. évi költségvetésének általános működési tartaléka terhére biztosítja a fedezetet.

A Képviselő-testület felhatalmazza Baracskai József polgármestert a karácsonyi díszkivilágítással kapcsolatos munkálatok megrendeléséhez és kivitelezéséhez szükséges intézkedések megtételére.

Határidő**:** 2022. január 31.

Felelős**:** Baracskai József polgármester

**IV.** Zalaszentgrót Város Önkormányzatának Képviselő-testülete úgy dönt, hogy az Innovációs és Technológiai Minisztérium által a „Tisztítsuk meg az Országot!” Projekt keretében elindított országos HulladékRadar applikáción keresztül Önkormányzatunkhoz érkezett bejelentések kapcsán keletkező jogszabályi kötelezettségnek való megfelelés érdekében a bejelentésekben szereplő illegális hulladékszigetek területileg illetékes közszolgáltató útján történő elszállításához 800.000 Ft, - + ÁFA azaz Nyolcszázezer Forint +ÁFA összegben az Önkormányzat 2021. évi költségvetésének általános működési tartaléka terhére biztosítja a fedezetet.

A Képviselő-testület felhatalmazza Baracskai József polgármestert a hulladékról szóló 2012. évi CLXXXV. törvény módosítása kapcsán felmerült önkormányzati többletfeladatok elvégzéséhez szükséges intézkedések megtételére.

Határidő**:** 2021. október 31.

Felelős**:** Baracskai József polgármester

Zalaszentgrót, 2021. szeptember 27.

Baracskai József

polgármester

A határozati javaslat a törvényességi előírásnak megfelel.

Dr. Simon Beáta

jegyző